དེང་སང་བོད་ཀྱི་རྩོམ་རིག་ལ་འཕེལ་རྒྱས་དེ་འདྲ་བྱུང་མེད་ལ།དེ་ཡང་མཐར་ཐུག་ནས་བཤད་ན།བོད་ཀྱིས་སྐད་ཡིག་སློབ་གསོའི་ཁྲོད་ཀྱི་རྩོམ་རིག་སློབ་གསོ་ལ་དོ་སྣང་མ་བྱས་པའི་རྐྱེན་གྱིས་རེད།ཡང་དེང་སང་རྩོམ་ཡིག་འབྲི་ཚུལ་གྱི་ཤེས་བྱ་ཁོ་ན་ཙམ་ཁྲིད་པ་ལ་བརྟེན་ནས་རྩོམ་ཡིག་འབྲི་བའི་ནུས་པ་སྐྱེད་སྲིང་བྱེད་ཀྱིན་ཡོད་ཀྱང་།དེ་ནི་ཟྭ་ལ་ཟྭ་ཀ་བཏབ་པ་ལྟར་གྱུར་ནས་ཡིད་ལ་རེ་བའི་འབྲས་བུ་ཐོབ་ཐུབ་མེད།དེ་ཡང་རྩོམ་རིག་དང་བྲལ་བའི་སྒོ་ནས་རྩོམ་འབྲི་ཤེས་བྱ་ཁོ་ན་ཙམ་ཁྲིད་པའི་སྟབས་ཡིན་ནོ།།འོ་ན།སློབ་མས་རྩོམ་ཡིག་འབྲི་མི་ཤེས་པའིགེགསདེ་ཇི་ལྟར་གཏོར་དགོས་ཤེ་ན།སློབ་གྲྭ་ཆེན་མོའི་བར་གྱི་སྐད་ཡིག་སློབ་གསོའི་ཁྲོད་དུ།རྩོམ་འབྲི་ཤེས་བྱ་ཁྲིད་པ་རྨང་གཞི་བྱས་པའི་ཐོག་ཏུ་རིམ་པ་བཞིན་དུ་རྩོམ་རིག་སློབ་གསོ་བྱེད་པར་གཙིགས་ཆེན་བྱས་ཏེ།བོད་དང་རྒྱལ་ཁབ་ཕྱི་ནང་གི་རྩོམ་རིག་བརྩམས་ཆོས་དང་།རྩོམ་རིག་གཞུང་ལུགས།རྩོམ་རིག་ལོ་རྒྱུས་སོགས་ཁྲོད་ན།སློབ་མའི་རྩོམ་ཡིག་འབྲི་བའི་ནུས་པ་ཕྱོགས་ཡོངས་ནས་ཇེ་མཐོར་གཏོང་ཐུབ་ངེས་ཡིན།